April, 2018. godine

***VODIČ ZA ZA POHAĐANJE OBUKE, POLAGANJE STRUČNOG ISPITA I DOBIVANJE CERTIFIKATA ZA POLJOPRIVREDNOG SAVJETODAVCA***

**Federalno ministarstvo poljoprivrede, vodoprivrede i šumarstva**

## **Uvod**

Da bi poljoprivredni savjetodavci uspješno obavljali svoj posao, moraju stalno pratiti najnovija dostignuća iz oblasti kojom se bave i kontinuirano unaprjeđivati svoje vještine i znanje. Znanje, vještinu i sposobnost savjetodavci stječu i popravljaju stalnom obukom i stručnim osposobljavanjem.

U tu svrhu organizuju se dvije vrste obuke:

* obuka za sticanje certifikata za poljoprivrednog savjetodavca;
* godišnja obuka certificiranih savjetodavaca.

Donošenjem **Zakona o poljoprivrednim savjetodavnim službama** („Službene novine F BiH“, broj 66/13), **Pravilnika o obuci, certifikatu i registru poljoprivrednih savjetodavaca** („Službene novine F BiH“, broj 38/15) i **Programa teoretske i praktične obuke za certificiranje** („Službene novine F BiH“, broj 103/17) stvoreni su uslovi za provođenje obuke, polaganje stručnog ispita i dobivanja certifikata za poljoprivrednog savjetodavca.

Na osnovu navedenog Zakona poljoprivredni savjetodavac je fizička osoba koja obavlja savjetodavnu djelatnost na stručnom osnovu, te mora posjedovati certifikat o položenom stručnom ispitu.

Certifikat za poljoprivrednog savjetodavca je isprava, kojom se dokazuje potreban nivo stručne spreme za fizička lica koja vrše poslove savjetodavca i na osnovu kojeg se dozvoljava obavljanje savjetodavne djelatnosti, a stiče se nakon položenog stručnog ispita.

U ovom Vodiču dajemo informacije fizičkim licima, koja ispunjavaju uslove i žele pohađati teoretsku i praktičnu obuku, polagati stručni ispit i steći certifikat poljoprivrednog savjetodavca i certificiranim poljoprivrednim savjetodavcima o pohađanju redovne godišnje obuke.

## **Oblasti savjetodavne djelatnosti za koje se organizuje obuka, polaže stručni ispit i izdaje certifikat**

Obuka, polaganje stručnog ispita i izdavanje certifikata se organizuje u skladu sa Programom teoretske i praktične obuke za certificiranje za sljedeće oblasti savjetodavne djelatnosti:

1. ratarstvo, povrtlarstvo, mehanizacija i ekonomika ovih proizvodnji,
2. voćarstvo, mehanizacija i ekonomika ove proizvodnje,
3. vinogradarstvo, mehanizacija i ekonomika ove proizvodnje,
4. stočarstvo, akvakultura, mehanizacija i ekonomika ovih proizvodnji,
5. ruralni razvoj.

## **Uslovi za pohađanje obuke i polaganje stručnog ispita**

U skladu sa Pravilnikomo obuci, certifikatu i registru poljoprivrednih savjetodavaca fizičko lice može podnijeti zahtjev za pohađanje obuke i polaganje stručnog ispita za poljoprivrednog savjetodavca ukoliko ispunjava sljedeće uslove:

1. ima stečeno zvanje diplomiranog inženjera poljoprivrede - VSS-VII stepen stručne spreme, ili visoko obrazovanje prvog ciklusa (koji se vrednuje sa najmanje 240 ECTS bodova) ili drugog ili trećeg ciklusa Bolonjskog sistema studiranja, fakultet biotehničkih nauka, oblast poljoprivrede i
2. ima najmanje dvije godine radnog iskustva na poslovima iz oblasti poljoprivrede nakon sticanja zvanja.

## **Ko organizuje i provodi obuku**

Teoretsku i praktičnu obuku za certificiranje organizuju i provode slijedeće stručne i naučno-obrazovne institucije (stručne ustanove) u Federaciji BiH:

1. Agronomski i prehrambeno – tehnološki fakultet Sveučilišta u Mostaru

Adresa: Biskupa Čule bb, 88.00 Mostar

Broj telefona: 036/337 102

<http://aptf.sum.ba/>

1. Poljoprivredno – prehrambeni fakultet Univerziteta u Sarajevu

Adresa: Zmaja od Bosne 8, 71.000 Sarajevo

Broj telefona: 033/225 727

<https://www.ppf.unsa.ba/>

1. Univerzitet u Bihaću, Biotehnički fakultet Bihać

Adresa: Luke Marjanovića bb, 77.000 Bihać

Broj telefona: 037/222 022

<https://www.btf.unbi.ba/>

1. Tehnološki fakultet, Univerzitet u Tuzli

Adresa: Univerzitetska 8, 75.000 Tuzla

Broj telefona: 035/320 740

<http://www.tf.untz.ba/>

## Kandidat može odabrati neku od naprijed navedenih stručnih ustanova za pohađanje teoretske i praktične obuku i polaganje stručnog ispita za poljoprivrednog savjetodavca.

## **Obavijest o planu izvođenja obuke**

Stručne ustanove izdaju obavijest o nastavnom planu i rasporedu izvođenja teoretske i praktične obuke, rokovima za dostavljanje zahtjeva za pohađanje obuke i polaganja stručnog ispita, te podatke o načinu uplate troškova za pohađanje obuke, polaganje stručnog ispita i izdavanje certifikata **na svojoj službenoj internet stranici.**

## **Zahtjev i dokumenti koji se prilažu**

Kandidat u predviđenom roku podnosi Zahtjev za pohađanje obuke i polaganje stručnog ispita odabranoj stručnoj ustanovi na propisanom obrascu, Obrazac 1. je sastavni dio Pravilnika o obuci, certifikatu i registru poljoprivrednih savjetodavaca („Službene novine F BiH“, broj 38/15).

Stručna ustanova objavljuje obrazac Zahtjeva za pohađanje obuke i polaganje stručnog ispita na svojoj službenoj internet stranici, ali se obrazac takođe može naći i popuniti na web stranici Federalnog ministarstva poljoprivrede, vodoprivrede i šumarstva: [www.fmpvs.gov.ba](http://www.fmpvs.gov.ba).

Uz zahtjev kandidat dostavlja u originalu ili ovjerenoj kopiji slijedeće dokumente:

1. ličnu kartu,
2. diplomu fakulteta (nostrificirana diploma, ukoliko fakultet nije završen u Bosni i Hercegovini ili je diploma stečena u nekoj drugoj državi nakon 06.04.1992. godine),
3. potvrdu/uvjerenje o radnom iskustvu u struci nakon stjecanja zvanja diplomiranog inženjera poljoprivrede i
4. dokaz o uplati iznosa utvrđene naknade troškova za pohađanje obuke, polaganje stručnog ispita i izdavanje certifikata.

## **Uplata naknade za troškove pohađanja obuke, polaganja stručnog ispita i izdavanja certifikata**

Visina naknade troškova pohađanja obuke, polaganja stručnog ispita i izdavanja certifikata po kandidatu iznosi 500 KM. Naknadu snosi **kandidat**, odnosno **poslodavac** kod kojeg je kandidat uposlen i uplaćuje je na račun stručne ustanove.

## **Provjera zahtjeva i objava liste kandidata**

Nakon što provede provjeru kompletnosti dostavljenih zahtjeva za obuku i polaganje stručnog ispita stručna ustanova izrađuje i na službenoj internet stranici objavljuje **listu kandidata** koji ispunjavaju uslove za pohađanje obuke i pismeno obavještava svakog kandidata o datumu, vremenu i mjestu održavanja obuke.

## **Provođenje obuke**

Teoretsku i praktičnu obuku za certificiranje provodi stručna ustanova po oblastima poljoprivrednog savjetodavstva, u skladu sa Programom teoretske i praktične obuke za certificiranje.

Vrijeme izvođenja teoretske i praktične obuke odredit će stručna ustanova i objaviti na svojoj službenoj internet stranici.

U skladu sa Programom teoretske i praktične obuke za certifikaciju („Službene novine FBiH“, broj 103/17) broj sati teoretske i praktične obuke za jednu oblast savjetodavne djelatnosti iznosi 100 nastavnih sati (1 nastavni sat traje 45 minuta).

Stručna ustanova uspostavlja i vodi evidenciju o prisustvu odnosno odsustvu kandidata tokom obuke, na osnovu koje utvrđuje listu kandidata koji su ispunili uslove za polaganje stručnog ispita.

Listu kandidata sa obavještenjem o datumu, vremenu i mjestu održavanja stručnog ispita i stručnu literaturu stručna ustanova objavljuje na svojoj službenoj internet stranici u roku od petnaest dana od dana završetka teoretske i praktične obuke. O vremenu i mjestu polaganja ispita, kandidatu se dostavlja i pismena obavijest.

Da bi stekao pravo polaganja stručnog ispita iz određene oblasti savjetodavne djelatnosti potrebno je da kandidat prisustvuje na najmanje 80% nastave utvrđene Programom za određenu oblast.

## **Stručni ispit**

Za polaganje stručnog ispita, stručna ustanova za svaku oblast imenuje komisiju, sastavljenu od tri člana.

Stručni ispit se polaže u pismenoj formi. Komisija utvrđuje sadržaj ispitnih pitanja iz određene oblasti u skladu sa Programom. Stručni ispit se sastoji od 20 pitanja s tri ponuđena opcijska odgovora.

Da bi uspješno položio stručni ispit kandidat mora ostvariti najmanje 60% od ukupnog broja bodova, odnosno tačno odgovoriti na 12 pitanja.

Stručna ustanova objavljuje listu kandidata, koji su položili stručni ispit na svojoj službenoj internet stranici, u roku od osam dana od završetka ispita i dostavlja pismenu obavijest kandidatu.

Ukoliko kandidat ne položi stručni ispit ima pravo polagati stručni ispit u ponovljenom roku, u pravilu 30 dana od dana objavljivanja rezultata. U tom slučaju kandidat sam snosi troškove ponovnog polaganja stručnog ispita.

Ako u ponovljenom roku ne položi stručni ispit kandidat gubi pravo polaganja u tekućoj godini.

## **Izdavanje certifikata**

Kandidatima koji su položili stručni ispit, stručna ustanova u roku od 15 dana od dana polaganja, izdaje certifikat za poljoprivrednog savjetodavca, za određenu oblast za koju je kandidat pohađao obuku i položio stručni ispit.

## **Obaveze upisa u Registar savjetodavaca**

Kandidat kojem je ovlaštena stručna ustanova izdala certifikat, dužan je u roku od tri mjeseca od dana izdavanja certifikata, FMPVŠ podnijeti zahtjev za upis u Registar savjetodavaca.

Poljoprivredni savjetodavac upisan u Registar savjetodavaca stiče pravo da obavlja poslove poljoprivrednog savjetodavca u oblasti savjetodavne djelatnosti za koju posjeduje certifikat.

## **Obaveza pohađanja redovne godišnje obuke**

Poljoprivredni savjetodavac je dužan u tekućoj godine pohađati godišnju obuku iz oblasti za koju posjeduje certifikat.

## **Za više informacija**

Odsjek za poljoprivredne savjetodavne službe, Federalnog ministarstva poljoprivrede, vodoprivrede i šumarstva, telefon: 033 726 652, email: [savjetodavna@fmpvs.gov.ba](mailto:savjetodavna@fmpvs.gov.ba)